Татарчага өйрәт дигәч, чүт кенә: “Ниемә ха­җәт ул сиңа?” дип кычкырып җибәрмәдем

	Бик юксынам мин аны. Ул минем иң тугры дустым, якын ки­ңәшчем, апам урынындагы бердәнбер сердәшчем булды. Андыйлар миңа бүтән очрамады, очрамаячактыр да инде...	 Татьяна дустым — Харь­ковтан, зыялылар гаиләсендә туып-үскән ук­раин кызы. Әби-бабасының, шулай ук әти-әнисенең, апасының медицина институтында белем бирүче профессорлар, доцентлар булулары, аның тормышта нинди юл, кайсы юнәлеш сайлавын, кечкенәдән хәл иткән. Медицина институтын бергә тәмамлаганнан соң, Таняны ире Александр белән Чаллы шәһәренә эшкә билгеләгәннәр. Ирем сырхауханәдә эш­ләгән чорда, аның Саша белән танышып китүе, көн дә аралашуы сә­бәп­ле, безнең гаиләләр якынайды, дуслашты. Шулкадәр якты, мөлаем, эчкерсез, чиста күңелле, тырыш һәм ярдәмчел, үрнәк гаилә иде алар. Таня белән сөйләшкәннән соң, һәрдаим, үземне йөгерек дулкыннарда чайкалучы көймәдә сыман хис итеп, җанда тынычлык хөкем сөрүе га­җәпләндерә иде мине. Ул табиб кына түгел, психолог та булып туган, күрәсең, ә бәлки бераз кү­рәзәчедер дә?! Барлык вакыйгаларга, чишелешсез тоелган күп кенә хәлләргә дөрес юнәлеш күрсәтә алуы, мине һәрдаим аптырашта калдырып, уйландырды. Аның киңәш­ләре минем тормышта маяк ролен үтәде. Әллә апам булмавы, әллә инде аның бик күп сорауларыма битараф калмый җавап бирүе, минем өчен бердәнбер таяныч, ә кайчакта дөнья мәшәкатьләреннән качып тору өчен әзерләнгән тыныч шалашка, баштагы уйлар өермәсен калыпка салу урынына әйләнә алды. Ыгы-зыгылы тормыш авырлыкларына, кинәт туган проблемаларга, язмыш китереп өйгән, үтеп чыгалмастай кыенлыкларга түзеп торырга, бик тузынмыйча, аларны күңелеңә якын алмыйча уздырырга кушуы, минем бераз ачуны да чыгара иде кайвакыт. Ләкин дустымның киңәше һәрвакыт дөрес булып, шул юнәлешне сайлау, мине бик зур хаталардан, ялгыш адымнардан саклап калды. Үземнең киреләнеп, аны көяләндерүем өчен гафу үтенеп, рәхмәтләргә күмүдән ары китәлмәдем. 
	---	
Татарстан яшьләре

	№ --- | 05.04.2022	


